खराब मैदानमा सिटीको जित
पेप ग्वार्डिओलाको टिम म्यानचेस्टर सिटीले टोटेनहममाथि गरेको १–० को विजय वेम्बलीको बिग्रिएको मैदानका कारण विशेष रह्यो ।
लन्डन — पेप ग्वार्डिओलाको टिम म्यानचेस्टर सिटीले टोटेनहममाथि गरेको १–० को विजय वेम्बलीको बिग्रिएको मैदानका कारण विशेष रह्यो ।२४ घण्टाअघि अमेरिकी फुटबल लिग खेलका कारण बिग्रिएको टर्फमा सिटीका रियाद माहरेजले गोल गर्दै टिमको जितमा योगदान दिए । अन्तिम ७ खेलमा ६ जितले ग्वार्डिओलाको टिमलाई गोल अन्तरका आधारमा लिभरपुलभन्दा माथि पुर्‍याएको छ । आफ्ना खेलाडीले जटिल खाले अवस्थामा पनि देखाएको मिहिनेतले आफू निकै आनन्दित भएको सिटीका म्यानेजर ग्वार्डिओलाले बताएका छन् । ‘शारीरिक रूपमा युरोपको सबैभन्दा बलियो टिमविरुद्ध विशेष अवस्थाको मैदानमा यो विशेष जित हो,’ उनले भने ।‘मैदानको अवस्था फुटबल खेल्ने खालको थिएन । हामीले आवाज पनि उठायौं । हाम्रा र टोटेनहम खेलाडीका लागि आवाज उठाएका थियौं । आशा छ, आगामी खेलका लागि मैदानको अवस्था सुधारिन्छ,’ उनले भने ।‘यो प्रिमियर लिग र टोटेनहमका लागि प्रश्न हो । उनीहरूले मैदानको अवस्था सुधार्ने आशासहित हामीलाई आज खेलका लागि यहाँ बोलाइएको थियो ।’उनले आफ्नो टोलीले गत साता च्याम्पियन्स लिगमा साख्तर डोनेस्कमाथि पाएको जितप्रति पनि प्रशंसा गरे ।गए रातिको खेलमा आफ्ना खेलाडीले टोटेनहममाथि अग्रता लिन धेरै अवसर खेर फालेपछि ग्वार्डिओला निराश देखिएका थिए । उनले आफ्ना खेलाडीलाई घरेलु लिग र च्याम्पियन्स लिग जित्ने हो भने खेलस्तर सुधार्नुपर्ने चेतावनी पनि दिए ।‘हामीले धेरै अवसर पायौं । हामीले गोल गर्नुपर्ने थियो तर सकेनौं । हामीसँग सुधार गर्नुपर्ने धेरै पक्षहरू छन्,’ उनले भने ।‘हो, हामी निकै राम्रो टिम हौं । यदि हामीले ठूला प्रतिस्पर्धाको अन्तिमसम्म खेल्न चाहन्छौं भने हामीलाई अहिलेभन्दा धेरै कुरा आवश्यक पर्छन्,’ उनले भने, ‘हामी छलफल गर्छौ र मिहिनेत गर्छौं । आशा छ हामीले सुधार गर्न सक्छौं ।’अंकतालिकामा पाँचौं स्थानमा रहेको टोटेनहमका लागि गएराति निराशापूर्ण रह्यो । ५ खेलमा पहिलो खेल हारेपछि यो टोली सिटीभन्दा ५ अंकले पछि छ । टोटेनहमका डिफेन्डर टोबी अल्डरवेरेल्डले हारको कारण मैदानलाई जिम्मेवार देखाए । ‘इमानदार भएर भन्ने हो भने मैदान ठीक थिएन ।’ तर, टोटेनहमका व्यवस्थापक मोउरिसियो पोचेटिनोले भने मैदानभन्दा कमजोर डिफेन्सका कारण गोल खानुपरेको निरासा व्यक्त गरे । ‘मैदानको अवस्था दुवै टिमका लागि उस्तै थियो । तर आज हामीले खाएको गोल स्तरको खेलमा हुनेखाले गोल होइन ।’